ભારતીય કિસાન યુનિયનના પ્રવક્તા યુદ્ધવીરસિંહે કહ્યું હતુકે, ૧૧ મુદ્દા ઉપર ચર્ચા થઇ છે. સરકારે સાત માંગ સ્વીકારી લીધી છે. જો કે, ચાર મુદ્દા ઉપર સરકારે કહ્યું છે કે, તે વધુ બેઠકો યોજશે. દિલ્હી-યુપી સરહદ ઉપર ખેડૂતો સાથે વાતચીત થઇ હતી જેમાં કેન્દ્ર સરકારે તેમની માંગ ઉપર વિચારણા કરવાની ખાતરી આપી હતી પરંતુ ખેડૂતો દ્વારા ચેતવણી આપવામાં આવી હતી કે, તેમનું આંદોલન જારી રહેશે. દિલ્હીમાં પ્રવેશ કરવા માટે મક્કમ બનેલા ખેડૂતોને રોકવા માટે તમામ પ્રયાસ કરાયા હતા. દિલ્હી-ઉત્તરપ્રદેશ સરહદ ઉપર રોકવા માટે પોલીસે બળનો પ્રયોગ કર્યો હતો. પાણીનો મારો ચલાવ્યો હતો. ટીયરગેસના સેલ પણ છોડવામાં આવ્યા હતા. લાઠીચાર્જ પણ કરાયો હતો. આને લઇને કોંગ્રેસ સહિત વિરોધ પક્ષોએ સરકાર ઉપર પ્રહાર કર્યા છે. કેન્દ્ર અને ઉત્તરપ્રદેશ સરકાર દ્વારા ખેડૂતોના ઉગ્ર બનતા આંદોલનને કાબૂમાં લેવા માટે તમામ પ્રયાસ કર્યા હતા.